**NOTA DE PRENSA**

**Un ceo de mil bombillas iluminará uns Premios María Casares que viaxarán á multiculturalidade da man da compañía Elefante Elegante**

*María Torres e Gonçalo Guerreiro codirixen a gala deste ano que se celebrará este xoves 26 de marzo no Teatro Rosalía Castro da Coruña ás 21.00 horas e que será emitida en diferido*

*pola TVG*

*Suso Montero encárgase da escenografía na que as lámpadas serán un elemento clave e cuxa iluminación acompañará aos cinco actores e aos seis músicos que actuarán na gala*

**23 de marzo de 2015-** Un ceo de mil bombillas iluminará uns Premios María Casares que viaxarán, da man da compañía Elefante Elegante, á multiculturalidade. Así será a gala dos XIX Premios de Teatro María Casares, que se celebrarán o próximo ás 21.00 horas deste xoves 26 de marzo, véspera do Día Mundial do Teatro, no Rosalía Castro da Coruña. Hoxe pola mañá, o Concello da Coruña acolleu a presentación da gala de entrega destes galardóns que, organizados pola Asociación de Actores e Actrices de Galicia (AAAG), convértense anualmente e dende 1997 na gran celebración da escena do país.

Na presentación interviron Ana Fernández, tenente de alcalde de Cultura do Concello da Coruña; Jacobo Sutil, director da Axencia Galega das Industrias Culturais (Agadic); Juan Rivas, presidente do Consello Territorial da SGAE en Galicia; Ricardo de Barreiro, actor e vogal da Asociación de Actores e Actrices de Galicia (AAAG) e os responsables da dirección e da condución da cerimonia: María Torres e Gonçalo Guerreiro, codirectores de Elefante Elegante, compañía que conducirá a gala.

Ricardo de Barreiro, en nome da AAAG, destacou na súa intervención a relevancia destes galardóns á hora de lle “**dar visibilidade á actividade teatral”** nuns momentos difíciles para todos. Para De Barreiro, o sector escénico, malia as circunstancias, está a responder cun labor de calidade e de relevancia social para o país, como así o demostran **os dezaseis espectáculos que este ano aspiran a algún dos catorce categorías cos que contan os María Casares** e que nesta edición, e tal como subliñou De Barreiro, inclúen unha nova categoría. “**Creouse o Premio ao Mellor Espectáculo** Infantil para visbilizar a unhas obras e unhas compañías que traballan con gran calidade para uns espectadores, a rapazada, que xa é público de hoxe, pero que ten que selo no día de mañá”, sinalou para despois destacar “a esencial importancia” do teatro familiar como “construtor de públicos”.

De Barreiro , antes de pasarlle a palabra á compañía Elefante Elegante, lembrou que as tres obras con maior número de nomeacións son *A tempestade*, de Voadora, con 10 nomeacións; *Perplexo*, de IlMaquinario Teatro, con 9, e *Ultranoite no País dos Ananos*, de Chévere, con 7.

**Unha viaxe cara á multiculturalidade**

María Torres e Gonçalo Guerreiro, codirectores de Elefante Elegante, sinalaron que os María Casares deste ano suporán “unha viaxe cara á multiculturalidade”. Precisamente, **a idea de viaxe dende diferentes puntos de vista funcionará para a ambientación da gala**. A cerimonia servirá, deste xeito, de “espello de vida dos actores”, que viviron durante moito como viaxeiros forzados nunha época na que se movían polo mundo en troupe. Ese concepto, o de troupe, será esencial no desenvolvemento da cerimonia que prepara Elefante Elegante, **cuxo elenco estará formado por Iria Pinheiro, Ángela Blanco, Pablo Sánchez e os propios María Torres e Gonçalo Guerreiro**.

Para os directores da gala, a “itinerancia como xeito de vida”, “ser artista ao lonxe” ou o “a emigración” son algunhas das perspectivas de viaxe que tocarán ao longo da gala, mais **será a multiculturalidade o cerne da cerimonia**. As viaxes significa o camiño perfecto para a mestura, a fusión e o intercambio de ideas, imprescindible para o proceso da multiculturalidade, que non deixa de ser **“unha gran riqueza”** e a **“expansión das posibilidades do ser.”**

Con esta concepción, **Elefante Elegante proporá uns María Casares viaxeiros nos que estarán acompañados pola música de Kibitka**, formación multiinstrumental que se define así mesma como unha caravana, como unha casa migratoria. Precisamente, a bagaxe e as viaxes das persoas que conforman o grupo trouxeron músicas de Armenia, Bielorrusia, Moldavia, Galicia ou Rusia agregaron ritmos e influencias e rescataron sonoridades esquecidas nun repertorio que lle porá a banda sonora a gala ideada por Elefante Elegante.

**Mil bombillas**

Nesta viaxe cara á multiculturalidade que propón Elefante Elegante, a gala dos María Casares transcorrerá baixo **un ceo de mil bombillas que poderán iluminar, segundo explica o responsable da escenografía Suso Montero, coa luz lene das vagalumes ou con toda a potencia do sol.** Ese manto de lámpadas será a peza fundamental da escenografía que envolverá os cinco actores e seis músicos que estarán sobre o escenario dunha gala cuxa construción do decorado correu a cargo do Centro Dramático Galego. Pola súa banda, o Vestiario orixinal está confeccionado por Marcia Edleditsch coas súa marca Efímera, que presenta unha proposta de deseño a partir da mestura de estilos, texturas e cores do mundo. Un traballo creativo con aires do universo das fadas que nos transporta ao circo modernista mais extravagante. Finalmente, a coordinación e a produción executiva dos Premios María Casares recaeu en Marta Horjales.

**Espectáculos nomeados**

***A tempestade***, de Voadora, convértese neste 2015 na produción con maior número de finalista, ao obter un total de 10 nomeacións. ***Perplexo***, de ilMaquinario Teatro, aspira a 9 galardóns. Pechando o trío de obras con maior número nomeacións, atópase ***Ultranoite no País dos Ananos***, de Chévere, que opta a sete galardóns. Estas tres montaxes disputaranse os galardóns ao mellor espectáculo e á mellor dirección.

***Kassa***, de Elefante Elegante, consegue tres nomeacións, ao igual que***As fillas bravas***, de Chévere. Pola súa banda, ***Pequenas Certezas***, de Sarabela Teatro; ***Pan! Pan!***, de A Panadaría; ***Meu ben***, de Eme2; e ***Roedores***, de Redrum Teatro, acadaron dúas nomeacións. Finalmente, ***Ra, Ra, Ra,*** de Abrapalabra Creacións Escénicas; ***Demolición***, de Talía Teatro; ***Bobas&Galegas***, de Producións Teatráis Excéntricas, ***Longa viaxe cara á noite***, do Centro Dramático Galego; ***O Feo***, de CatroCadeiras, ***As fabas Máxicas***, de Caramuxo Teatro, e ***A Casa do Avó***, de Tanxarina aspiran a 1 galardón.

**NO TWITTER E NA TVG**

Os Premios de Teatro María Casares están organizados pola Asociación de Actores e Actrices de Galicia e son, dende o seu nacemento, a gran festa do teatro. Os galardóns contan co apoio de institucións e entidades que, coa súa implicación, poñen de manifesto a relevancia social da escena no país. A Consellería de Cultura e Educación -a través da Axencia Galega das Industrias Culturais-, o Concello da Coruña, a Fundación AISGE e a Fundación SGAE patrocinan os premios, que contan coa colaboración tamén do Padroado de Cultura do Concello de Narón, a Televisión de Galicia, o Centro Dramático Galego, Superbock, Emsac e Trevisani.

O **Manifesto do Día do Teatro será lido por Xurxo Borrazás** e, durante a cerimonia, renderáselle tributo a **Vicente Montoto co Premio de Honra Marisa Soto**. **A gala, que comezará ás 21.00 horas, será emitida en diferido pola Televisión de Galicia e, terá presenza en directo no twitter** a través do perfil na citada rede social que a Asociación de Actores e Actrices mantén en funcionamento. O perfil da AAAG en Twitter é @TuitsdaAAAG e, durante a gala, promoverase o hashtag #oscasares. Nesta conta, daranse a coñecer os gañadores de cada categoría en tempo real.

***Perfil Elefante Elegante***

Elefante Elegante crea espectáculos de teatro visual baseados no xesto e no movemento. As súas creacións buscan a universalidade, xurdindo da fusión de diferentes linguaxes: o teatro físico, a danza, as artes plásticas e as artes visuais. **A compañía, de orixe galego-portuguesa, foi creada en 2007 por María Torres e Gonçalo Guerreiro e ten a súa sede na Coruña**. Nace para dar forma artística ás súas inquedanzas sociais e existenciais

Elefante Elegante comezou como proxecto experimental no ano 2000 co nome de Teatro Escondido. Este proxecto viaxou durante sete anos entre Galicia, Bélxica e Portugal e del facían parte actrices e actores de diferentes países europeos. A súa interpretación baseábase no xogo corporal co obxectivo de desenvolver unha linguaxe teatral universal. Estes anos de experimentación foron fundamentais para que puidera nacer o Elefante Elegante. Os seus espectáculos teñen sido acollidos en Galicia, Portugal, Bélxica, Suíza, Francia e Italia.

Entre as montaxes que levan producido nestes anos, atópanse *Iliria* (2008), *Granito* (2008), *In* (2009), destinadas ao público adulto, ou *Tristán* (2007), *O forno* (2008), *O aviador* (2012) e *Nuncabunga* (2012), para público familiar. Precisamente, con esta última montaxe, Elefante Elegante fíxose co María Casares ao Mellor espectáculo en 2013. Na actualidade, veñen de presentar *Kassa*, coa que aspiran a tres xerras dos premios do teatro na actual edición.

***Perfil Suso Montero***

Escenógrafo e artesán. Ten deseñado carteis, figurinos e decorados para máis de 35 producións teatrais profesionais, entre as que destacan *Informe para unha Academia* (Troula, 1983), *Almas perdidas* (CDG-Artello, 1987), *Moleques* (Ollomol, 1989), *Batea* (Artello, 1990), *Un refaixo para Celestina* (CDG, 1993), Escola de Bufóns, (1996, Ollomoltranvía), *Fábula* (1997, Ancora), *Anatomía de un hipocondríaco* (1998, Ancora), *Metamorfose* (2000, Ballet Druída), *Footing* (2001, Ancora), *Daquel Abrente* (2003, CDG) ou *De fábula* (2005 Artello),etc.

Dende 1987 ten deseñado máis 200 decorados para diversos programas da Televisión de Galicia, entre eles *A toda máquina* (1987), *Corazonada* (1989), *Adiviña quen vén esta noite* (1990), *Unha de romanos* (1991), *Luar* (1993/2000), diversas xiras do *Xabarín Club* (1997/99), *Supermartes* (1996/2003), *Máxima Audiencia* (2004-2005), e innumerábeis especiais de Verán, Nadal, Reis, Aniversarios, Moda, 25 de Xullo, entregas de premios, etc., así como os decorados para o Telexornal dende 1990 ata o 2005 .

En cinema e vídeo, entre outros traballos, foi axudante de dirección artística do filme *O lapis do carpinteiro* (2001), e director artístico das teleseries *Mareas Vivas* (1998), *Galicia Express* (2000) ou *Pequeno Hotel* (2001).

Recibiu o premio ao mellor vestiario nos Premios María Casares, por *Escola de Bufons* (1997) e por *Viaxe a Ningunha Parte* (2013) e nos AGAPI por *A noiva de medianoite*. Ademais, foi galardoado coa Medalla de Ouro da Feira Internacional de Artesanía de Múnic (Alemaña, 1991), e co Premio de Deseño Artesanal da Consellaría de Industria e Traballo da Xunta de Galicia (1995). Premio de Honra Fernado Rey no ano 2009 a toda á súa traxectoria profesional.